RO Jurnalul Oficial al Uniunii Europene L 273/10

REGULAMENTUL (UE) 2016/1785 AL COMISIEI

din 7 octombrie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru cimoxanil, săruri de fosfan și de fosfură și 5-nitroguaiacolat de sodiu, o-nitrofenolat de sodiu și p-nitrofenolat de sodiu din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru cimoxanil și fosfine și fosfuri au fost stabilite în partea A din anexa III la Regulamentul (CE) nr. 396/2005. Pentru hidrogenul fosforat, LMR-urile au fost stabilite în anexa II și în partea B din anexa III la regulamentul respectiv. Pentru 5-nitroguaiacolat de sodiu, o-nitrofenolat de sodiu și p-nitrofenolat de sodiu, nu au fost stabilite LMR-uri în Regulamentul (CE) nr. 396/2005 și, întrucât aceste substanțe active nu sunt incluse în anexa IV la regulamentul respectiv, se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) Pentru cimoxanil, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2). Ea a recomandat reducerea LMR-urilor pentru cartofi, usturoi, ceapă, castraveți, castraveți cornișon, dovlecei, broccoli, conopidă, mazăre (proaspătă, cu păstaie), anghinare și praz. Pentru alte produse, autoritatea a recomandat mărirea sau menținerea LMR-urilor existente. Ea a concluzionat că, în ceea ce privește LMR-urile pentru struguri de masă, struguri de vin, salată, spanac, fasole (uscată), linte (uscată), mazăre (uscată), lupin (uscat), infuzii de plante aromatice (uscate, flori) și hamei, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile la doi ani de la data publicării prezentului regulament. Autoritatea a concluzionat că, în ceea ce privește LMR-urile pentru semințele de floarea-soarelui și boabele de soia, nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(3) Pentru sărurile de fosfan și de fosfură, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (3). Ea a propus modificarea definiției reziduului și a recomandat reducerea LMR pentru plantele aromatice, fasole (uscată), linte (uscată), mazăre (uscată), lupin (uscat), ceai, infuzii de plante aromatice, cacao și condimente. Pentru boabele de cafea, autoritatea a recomandat creșterea LMR-ului existent. Ea a concluzionat că, în ceea ce privește LMR-urile pentru migdale, nuci de Brazilia, caju, castane, nuci de cocos, alune, nuci de Macadamia, nuci de Pecan, semințe de pin dulce, fistic, nuci, semințe de in, arahide/alune de pământ, semințe de mac, semințe de susan, semințe de floarea soarelui, semințe de rapiță, soia, semințe de muștar, semințe de bumbac, semințe de dovleac, șofrănaș, limba-mielului, camelină, semințe de cânepă, ricin, boabe de orz, boabe de hrișcă, boabe de porumb, boabe de mei, boabe de ovăz, boabe de orez, boabe de secară, boabe de sorg, boabe de grâu și produse de origine animală, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile la doi ani de la data publicării prezentului regulament.

(4) Pentru 5-nitroguaiacolat de sodiu, o-nitrofenolat de sodiu și p-nitrofenolat de sodiu, autoritatea a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (4). Comisia a propus o definiție a reziduurilor și a recomandat stabilirea LMR-urilor pentru tomate, vinete, pepeni galbeni și pepeni verzi. Autoritatea a concluzionat că, în ceea ce privește LMR-urile pentru struguri de masă, struguri de vin, căpșuni, zmeură, coacăze, boabe de porumb, boabe de orez, boabe de grâu și hamei, anumite informații nu erau disponibile și că era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse ar trebui să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile la doi ani de la data publicării prezentului regulament. Autoritatea a concluzionat că, în ceea ce privește LMR-urile pentru măslinele de masă și măslinele pentru producția de ulei, nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(5) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui să fie stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele respective au concluzionat că, pentru anumite produse, progresele tehnice necesită stabilirea unor limite specifice de determinare.

(7) Pe baza avizelor motivate ale autorității și ținând seama de factorii relevanți pentru chestiunea în cauză, modificările adecvate ale LMR-urilor îndeplinesc cerințele de la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(9) Prin urmare, Regulamentul (CE) nr. 396/2005 ar trebui modificat în consecință.

(10) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt al protecției consumatorilor.

(11) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificarea introdusă prin prezentul regulament, se aplică în continuare produselor care au fost produse înainte de 28 aprilie 2017.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament se aplică de la 28 aprilie 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 7 octombrie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for cymoxanil according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru cimoxanil în conformitate cu articolul 12 din Regulamentul (CE) nr. 396/2005”]. EFSA Journal 2015; 13(12):4355.

(3) Autoritatea Europeană pentru Siguranța Alimentară; Review of the existing maximum residue levels (MRLs) for phosphane and phosphide salts according to Article 12 of Regulation (EC) No 396/2005 [„Reexaminarea limitelor maxime de reziduuri (LMR) existente pentru sărurile de fosfan și de fosfură în conformitate cu articolul 12 din Regulamentul (CE) nr. 396/2005”]. EFSA Journal 2015; 13(12):4325.

(4) Autoritatea Europeană pentru Siguranța Alimentară; Review of the existing maximum residue levels (MRLs) for sodium 5-nitroguaiacolate, sodium o-nitrophenolate and sodium p-nitrophenolate according to Article 12 of Regulation (EC) No 396/2005 [„Reexaminarea limitelor maxime de reziduuri (LMR) existente pentru 5-nitroguaiacolat de sodiu, o-nitrofenolat de sodiu și p-nitrofenolat de sodiu în conformitate cu articolul 12 din Regulamentul (CE) nr. 396/2005”]. EFSA Journal 2015; 13(12):4356.